Im Middelalder isch Pisa eini vu dr vier Seefahrer-Republike vu Italie gsi (näbe Genua, Amalfi un Venedig). Zuedem isch d'Stadt in Konkurrenz mit dr toskanische Noochberrepublike Lucca, Florenz un Siena gstande. Schliesslich het d'Republik Pisa 1406 ihr Uabhängigkeit an Florenz verlore. In sällere Zitt het sich s' Pisanisch, e bsunderi Stadtsproch entwicklet, wo bis hüt gesproche wird un die au yber e noch lebendigi Schribtradition (Scripta) verfüegt.  Bechannt worre isch Pisa au dur s'Konzil vu Pisa anno 1409, wo dur d'Wahl vum Alexander V. un sinem  Noochfolger Johannes XXIII. versuecht het, s'Abendländisch Schisma z'beende, es aber numme verschlimmeret het, so dass es plötzlich dri Päpst, ein z'Rom, ein z'Avignon und ebe ein z'Pisa, gliichzittig gä het.